**NOTĂ DE FUNDAMENTARE**

Administraţia Naţională de Meteorologie este instituție publică cu personalitate juridică care are statut de regie autonomă de interes public naţional, se organizează şi funcţionează pe bază de gestiune economică şi autonomie financiară şi funcţionează sub autoritatea Ministerului Mediului, Apelor şi Pădurilor.

Bunurile administrate de Ministerul Mediului, Apelor şi Pădurilor şi unităţile din subordine sunt prevăzute în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările si completările ulterioare. Totodată, Hotărârea Guvernului nr. 1.705/2006 prevede că „modificările intervenite în inventarul centralizat al bunurilor din domeniul public al statului se aprobă în condiţiile legii, prin acte normative adoptate în acest sens, iniţiate de către ministere sau de alte organe de specialitate ale autorităţilor publice centrale, aflate în subordinea Guvernului, precum şi de autorităţi administrative autonome şi autorităţile administraţiei publice locale, prin Ministerul Administraţiei şi Internelor”.

În conformitate cu prevederile art. 288 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, inventarul bunurilor din domeniul public al statului se întocmeşte şi se modifică, după caz, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome şi se aprobă prin hotărâre a Guvernului.

Potrivit punctului 21 din anexa nr. 2 la Ordonanța de urgență a Guvernului nr. 57/2019 privind Codul administrativ, cu modificările și completările ulterioare, cantoanele hidrotehnice, staţiile hidrologice, meteorologice şi de calitate a apelor aparțin domeniului public al statului.

În conformitate cu prevederile art. 867 alin. (1) coroborate cu cele ale art. 868 alin. (1) din Legea nr. 287/2009 privind Codul civil, republicată, cu modificările ulterioare, dreptul de administrare „se constituie prin hotărâre a Guvernului” și „aparţine regiilor autonome sau, după caz, autorităţilor administraţiei publice centrale sau locale şi altor instituţii publice de interes naţional, judeţean ori local”.

Proiectul de act normativ se referă la actualizarea inventarului bunurilor care alcătuiesc domeniul public al statului date în administrarea Administraţiei Naţionale de Meteorologie, după cum urmează:

a) trecerea din domeniul public al statului în domeniul privat al acestuia, pentru scoaterea din funcţiune, în vederea valorificării şi, după caz, casării, în condiţiile legii, a unor bunuri imobile aflate în administrarea Ministerului Mediului, Apelor şi Pădurilor - Administraţia Naţională de Meteorologie, Direcția Meteorologică Regională Transilvania Sud, astfel:

- Clădire stație meteo Sibiu - Sc=18 mp - nr. MF 63289;

- Împrejmuire Platformă Stație Meteo – Gard plasă de sârmă nr. MF 63291.

b) trecerea din domeniul public al statului în domeniul privat al statului a unor bunuri, care sunt propuse la casare, având o uzură fizică avansată, prezintă degradări, iar durata de viaţă normată este depăşită, menţinerea lor în funcţiune nemaifiind justificată. Bunurile sunt cuprinse în anexa la prezentul act normativ şi sunt, în general, de următoarea natură:

a) echipamente de tehnică de calcul şi telecomunicaţii, (calculatoare PC, staţii de lucru,

utilizate ca sisteme de prognoză şi afişare informaţii meteorologice, inclusiv de la radarele meteorologice, echipamente de comunicaţii, imprimante, etc.), realizate tehnologic la nivelul anului 2003, care nu mai pot fi utilizate şi care au fost înlocuite cu echipamente din generaţia tehnologică actuală, sisteme formate din calculatoare, monitoare, unități dvd-rom, surse UPS smart;

b) grup electrogen utilizat pentru asigurarea alimentării cu energie electrică în cazul căderilor de tensiune.

Bunurile imobile propuse pentru casare au devenit inutilizabile ca urmare a gradului avansat de uzură, nu mai pot primi o altă destinație sau utilizare și nici nu pot fi reparate, recondiționate, adaptate sau modernizate. Exploatarea lor nu mai este eficientă din punct de vedere economic datorită uzurii morale și nici nu au putut fi transferate sau valorificate. Construcția și instalațiile aferente sau părți din acestea, au devenit improprii datorită exploatării lor în condiții normale și nu mai pot fi folosite în scopul pentru care au fost destinate și nici în alte scopuri.

Valoarea totală a bunurilor aflate în administrarea Administraţiei Naţionale de Meteorologie care trec din domeniul public al statului in domeniul privat al statului, în vederea scoaterii din funcţiune sau casării, este de 2.795.910 lei.

Consiliul de Administraţie al Administraţiei Naţionale de Meteorologie a aprobat scoaterea din folosință a imobilizărilor corporale și necorporale prin casare cu valorificarea materialelor rămase, prin Hotărârea nr. 08/23.08.2023.

Pentru scoaterea din funcţiune în vederea casării şi valorificării, în conformitate cu prevederile art. 2 din Ordonanţa Guvernului nr. 112/2000 pentru reglementarea procesului de scoatere din funcţiune, casare şi valorificare a activelor corporale care alcătuiesc domeniul public al statului şi al unităţilor administrativ-teritoriale, aprobată prin Legea nr. 246/2001, se impune ca bunurile să fie trecute în patrimoniul privat al statului.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale de Meteorologie, care promovează acest proiect prin Ministerul Mediului, Apelor și Pădurilor, în temeiul art.1 lit.b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009, cu modificările şi completările ulterioare.

Administrația Națională de Meteorologie face precizarea că bunurile care fac obiectul prezentului proiect de act normativ nu sunt grevate de sarcini, nu se află in litigiu, nu fac obiectul revendicării sau restituirii în condiţiile legii.

Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art.1 alin.(3) lit.a) pct.12 din Hotărârea Guvernului nr. 443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Luând în considerare cele expuse, a fost elaborat proiectul de Hotărâre a Guvernului privind trecerea din domeniul public al statului în domeniul privat al acestuia, pentru scoaterea din funcțiune în vederea valorificării și, după caz, casării, a unor bunuri aflate în administrarea Ministerului Mediului, Apelor și Pădurilor - Administraţia Naţională de Meteorologie - Direcția Meteorologică Regională Transilvania Sud , care în forma prezentată a fost avizat de ministerele interesate şi pe care îl supunem spre adoptare.

**MINISTRUL MEDIULUI, APELOR ȘI PĂDURILOR**

**DIANA - ANDA BUZOIANU**

**AVIZĂM:**

**VICEPRIM - MINISTRU,**

**MINISTRUL APĂRĂRII NAȚIONALE**

**LIVIU – IONUȚ MOȘTEANU**

**MINISTRUL FINANŢELOR MINISTRUL JUSTIŢIEI**

**ALEXANDRU NAZARE RADU MARINESCU**